
KONFIDENCIALUMO SUTARTIS NR. 00000/000
2017 m. lapričio mėn. 23 d.

Šiaulių r.
(miestas)

Įmonės pavadinimas: UAB ĮMONĖ (toliau – „Bendrovė, Darbdavys“)
ir 
Vardas, pavardė: Vardenis Pavardenis (toliau – „Darbuotojas“),
toliau kartu vadinami „Šalimis“, o atskirai – „Šalimi“,

kadangi Darbuotojas, atlikdamas darbo funkcijas Bendrovėje, sužino konfidencialios informacijos apie Bendrovę ir jos Klientus,

kadangi Darbuotojas, atlikdamas darbo funkcijas Bendrovėje, įgyja informaciją, žinias bei įgūdžius, kurie lemia Bendrovės konkurencinį pranašumą ir/arba savitumą bei išskirtinumą rinkoje palyginti su kitomis toje pačioje srityje veikiančiomis konkuruojančiomis bendrovėmis,

kadangi Darbuotojui, perėjus dirbti į konkuruojančią bendrovę, pastaroji arba Darbuotojas (priklausomai nuo Darbuotojo ir konkuruojančios bendrovės susitarimo sąlygų) nepagrįstai praturtėtų Bendrovės sąskaita, o Bendrovė patirtų aiškius ir pagrįstus Darbuotojo mokymo, ugdymo, žinių ir darbo metodų arba know-how suteikimo bei atskleidimo, įgūdžių vystymo ir tobulinimo kainos dydžio nuostolius,

kadangi Darbuotojas, dirbdamas konkuruojančioje, bendrovėje nepriklausomai nuo savo valios tiesiogiai arba netiesiogiai naudotų žinias, informaciją ir įgūdžius, kuriuos įgijo dirbdamas Bendrovėje, o tai nepagrįstai pagerintų konkuruojančios bendrovės padėtį,

todėl, atsižvelgdamos į nurodytas prielaidas, žemiau nurodytomis sąlygomis, nuostatomis ir pasižadėjimais susitarėme ir sudarėme šią konfidencialumo sutartį (toliau – „Sutartis“):

1. Terminų apibrėžimas:
1.1. „Konfidenciali informacija“ šios Sutarties tikslais reiškia:

1.1.1. Bendrovės komercines paslaptis:

1.1.1.1. informaciją apie Bendrovės darbuotojams mokamą darbo užmokestį, Bendrovės pajamas, išlaidas, Bendrovės vykdomus projektus ir jų apimtis, visą Bendrovės finansinę informaciją;

1.1.1.2. Bendrovės Klientų, tiekėjų, partnerių sąrašus, pardavimo ir pirkimo sąlygas, sutartis, pardavimų kainas, produktų bei paslaugų savikainą, pardavimų metodus, valdymo ataskaitas, valdymo principus;

1.1.1.3. informaciją apie Bendrovės Klientus ir Klientų Bendrovei už teikiamas paslaugas mokamą mokestį ir jo dydį, Klientams taikomas nuolaidas, Bendrovės bei Klientų apyvartą (pajamas), pelną, Bendrovės ir Klientų gaunamas nuolaidas iš paslaugų teikėjų ir prekių tiekėjų ir paslaugų teikėjams bei prekių tiekėjams mokamą užmokestį;

1.1.1.4. bet kokią kitą Bendrovės ar jos Klientų komercinę, finansinę, teisinę, techninę informaciją, taip pat informaciją, susijusią su Bendrovės ar jos Klientų vystymosi ir valdymo politika, technologijomis, sutartimis, marketingu ir verslo vystymo planais, know-how;
1.1.1.5. visą kitą Bendrovės Klientų pateiktą ar su Klientais dirbant sužinotą informaciją;

1.1.1.6. informaciją, įskaitant slaptažodžius ir apsaugos kodus, susijusią Bendrovės biuro apsaugos sistema;

1.1.1.7. bet kokius Bendrovės, jos Klientų ar tiesiogiai Darbuotojo naudojamus vartotojo vardus, slaptažodžius ir kitokio pobūdžio apsaugos kodus ir kitas apsaugos priemones;

1.1.1.8. bet kokius Bendrovės ir jos Klientų buhalterinius duomenis ir finansinius dokumentus, ypač dokumentus apie turtą, prekių atsargas, apyvartą, bankines operacijas, tarptautinius atsiskaitymus, įplaukas ir pajamas, valiutos atsargas, įplaukas į sąskaitą ar grynuosius pinigus, paskolas, palūkanas, Bendrovės ir jos Klientų finansinę būklę, biudžetus, išskyrus apibendrintą informaciją, kuri pateikiama valstybės institucijoms finansinės atskaitomybės forma;

1.1.1.9. žinias apie kainų struktūrą, kaštus, vidaus kainynus ir tarifus, nuolaidas, planus dalyvauti konkursuose, aukcionuose, pasiūlymus konkursams ir susijusią medžiagą;

1.1.1.10. naujas idėjas, techninius pavyzdžius, prekių ženklus, žinias apie apsirūpinimą kompiuterinėmis programomis, programiniais produktais, esamą Bendrovės techninę bazę, bet kokią techninę informaciją ir dokumentaciją;

1.1.1.11. bet kokius komercinius ketinimus ir kontaktus tiek su esamais, tiek su galimais Klientais ar partneriais;

1.1.1.12. bet kokią kitą informaciją, kurią Bendrovė vykdydama veiklą gauna iš Klientų ar partnerių;

1.1.1.13. taip pat kitą informaciją, kuriai yra suteiktas konfidencialios informacijos ar komercinės paslapties statusas pagal Bendrovės vidaus dokumentus ar Bendrovės sudarytas sutartis;

1.1.2. bet kokią kitą informaciją, kuria disponuoja Darbdavys ar kuri yra Darbdavio biuruose, jei jos atskleidimas gali sukelti neigiamą poveikį Darbdavio, jo Klientų, o taip pat visų jų darbuotojų veiklai ar reputacijai;

1.1.3. bet kokią kitą informaciją, kuri turi tikrą ar potencialią komercinę vertę dėl to, kad jos nežino Tretieji asmenys.

Konfidencialiai informacijai nepriskiriama informacija, kuri jos paskelbimo metu Darbuotojui buvo viešai prieinama visuomenei arba tapo viešai prieinama ne dėl Darbuotojo veikos.

1.2. „Informacijos laikmena“ – Konfidencialios informacijos užfiksavimas bet kokiu būdu ir priemonėmis, prieinamais tiek šios Sutarties pasirašymo dieną, tiek išrastus vėliau, jeigu jais galima perduoti informaciją kitam asmeniui.

1.3. „Klientai“ – bet kokie asmenys, kuriems Darbdavys teikia atitinkamas paslaugas, atlieka darbus, parduoda prekes, ar asmenys, kurie konsultuoja Darbdavį ar su kuriais Darbdavys bendradarbiauja savo veikloje, taip pat asmenys, kuriems Darbdavys siūlo savo paslaugas, jei jie Darbdaviui suteikia informaciją, susijusią su savo veikla ar jų sudarytomis sutartimis, ar Darbdavys sudaro sutartis su jais.

1.4. „Tretieji asmenys“ – visi asmenys, kurie nėra šios Sutarties šalys, įskaitant, bet neapsiribojant, kitais Darbdavio darbuotojais, kuriems Konfidenciali informacija nėra būtina jų darbo funkcijoms atlikti, Darbuotojo šeimos nariais ir giminaičiais.

1.5. „Konkuruojanti bendrovė“ – juridinis asmuo, kuris veikia Europos Sąjungos arba trečiųjų valstybių teritorijoje, neatsižvelgiant į tai, kokioje jurisdikcijoje ir kada (šios Sutarties sudarymo metu, po jos sudarymo, darbo santykių tarp Bendrovės ir Darbuotojo metu ar jiems nutrūkus) ji yra įsteigta, kuri faktiškai vykdo arba pradės ateityje vykdyti tokią pačią, analogišką arba funkciškai susijusią veiklą su veikla, kurią Bendrovė vykdė, kai Bendrovėje dirbo Darbuotojas (neatsižvelgiant į tai, ar tai yra pagrindinė, ar šalutinė veikla).

2. Darbuotojo įsipareigojimai:

2.1. Darbuotojas įsipareigoja neatskleisti, neperduoti ar kitu būdu neperleisti jokiomis prieinamomis komunikacijos priemonėmis ar Informacijos laikmenomis, kuriomis galima naudotis Sutarties sudarymo dieną ar kurios bus sukurtos Sutarties galiojimo metu, Konfidencialios informacijos bet kokiam Trečiajam asmeniui visą darbo sutarties su Bendrove galiojimo laikotarpį ir po darbo santykių pasibaigimo (neterminuotai). Tuo atveju, jeigu Darbuotojui kyla abejonių dėl to, ar jo turima informacija yra Konfidenciali, jis privalo nedelsiant kreiptis į Bendrovę, kad pastaroji paaiškintų, ar ši informacija yra Konfidenciali informacija šios Sutarties prasme. Kol Darbuotojas negauna Bendrovės patvirtinimo, jog minėta informacija nėra Konfidenciali informacija, jis privalo šią informaciją saugoti šioje Sutartyje nustatyta tvarka kaip Konfidencialią informaciją.

2.2. Darbuotojas įsipareigoja neišnešti informacijos šaltinių (laikmenų), kuriuose gali būti Konfidencialios informacijos ar nuorodų į ją už darbo vietos ribų, įskaitant Konfidencialios informacijos perdavimą žodžiu ir raštu telefoninio, faksimilinio ar internetinio ryšio priemonėmis ar kitomis priemonėmis, kurios bus prieinamos šios Sutarties galiojimo metu. Informacijos laikmenų išnešimas iš darbo vietos galimas tik Bendrovės pavestų darbų vykdymo tikslais.

2.3. Konfidenciali informacija gali būti atskleista kitiems Bendrovės darbuotojams, jei tai būtina tinkamam Darbuotojo darbo funkcijų įvykdymui. Šiame punkte nurodytais atvejais Konfidenciali informacija gali būti atskleista tik tokia apimtimi, kuri reikalinga tinkamam Darbuotojo darbo įvykdymui.

2.4. Darbuotojas įsipareigoja imtis visų būtinų priemonių Konfidencialiai informacijai išsaugoti ir jos saugumui užtikrinti, įskaitant, tačiau neapsiribojant:

2.4.1. organizuoti Bendrovėje Konfidencialios informacijos apsaugą;

2.4.2. laikyti ir saugoti Konfidencialią informaciją tokiu būdu, kuris neleistų Tretiesiems asmenims jos gauti be Darbuotojo ir Darbdavio žinios;

2.4.3. informuoti Klientus apie jiems perduotos Konfidencialios informacijos konfidencialumą (kai Klientams tokia informacija gali būti perduodama) ir instruktuoti Juos apie jos saugojimo ypatumus.

2.5. Darbuotojas įsipareigoja Bendrovės nurodymu nedelsiant ir/ar pasibaigus Darbuotojo darbo santykiams su Bendrove, bet ne vėliau kaip paskutinę darbo sutarties galiojimo dieną, grąžinti Bendrovei visą (visas kopijas, vertimus, originalus ir pan.) turimą Konfidencialią informaciją, gautą iš Bendrovės ir/ar Klientų, ruoštą Klientų užsakymu ar kitaip gautą dėl darbo santykių su Bendrove, išreikštą tiek rašytiniuose dokumentuose, kompiuterinėse laikmenose, tiek visose kitose galimose tuo metu išraiškos priemonėse ar tiesiog Darbuotojui žinomą.

2.6. Darbuotojas įsipareigoja nenaudoti kitais nei darbo funkcijų vykdymo tikslais turimos Konfidencialios informacijos, o taip pat nevykdyti jokios komercinės, socialinės ar kitos veiklos pasinaudojęs turima Konfidencialia informacija be Bendrovės ir tokią informaciją pateikusių Klientų raštiško sutikimo.

3. Darbuotojas, neįvykdęs šioje Sutartyje numatytų įsipareigojimų ar juos įvykdęs netinkamai, privalo atlyginti Bendrovei, jos Klientams ar kitiems darbuotojams padarytus tiesioginius ir netiesioginius nuostolius. Nuostoliais laikomos paslapčiai sukurti, tobulinti, naudoti turėtos išlaidos bei negautos pajamos, taip pat bet kokios sankcijos, sumokėtos Darbdavio Klientams ar kitiems Tretiesiems asmenims. Šalys susitaria, kad minimaliais Bendrovės nuostoliais kiekvieno pažeidimo atveju yra laikoma  turtinė žala – ne > kaip 3 VDU dydžio, o jeigu turtinė žala padaryta dėl didelio neatsargumo - ne > kaip 6 VDU dydžio.
4. Jeigu Darbuotojas atskleidžia Konfidencialią informaciją Tretiesiems asmenims, arba ją praneša Konkuruojančiai įmonei, arba Konfidenciali informacija dėl Darbuotojo kaltės tampa prieinama ar žinoma Tretiesiems asmenims, arba prarandama, arba Darbuotojas kitaip pažeidžia šią Sutartį, tai yra laikoma Bendrovės Darbuotojo šiurkščiu darbo pareigų pažeidimu.

5. Šios Sutarties reikalavimai netaikomi Konfidencialiai informacijai, kuri yra viešai prieinama Tretiesiems asmenims ar visuomenei Darbdavio sprendimu, o taip pat kai Konfidencialios informacijos atskleidimo reikalauja Lietuvos Respublikos teisės aktai.

6. Šalys, pasirašydamos šią Sutartį, patvirtinta, jog ši Sutartis, nors ir yra susijusi su Darbuotojo atliekamomis darbo funkcijomis, yra civilinio teisinio pobūdžio susitarimas.
7. Bet kokios iš šios Sutarties nuostatų prieštaravimas įstatymams ar negaliojimas ateityje nedaro įtakos likusių Sutarties nuostatų galiojimui ir taikymui santykiams tarp Sutarties Šalių.

8. Darbuotojas, pasirašydamas šią Sutartį, pripažįsta, kad Sutartyje numatyti apribojimai Konfidencialios informacijos atskleidimui yra pagrįsti bei reikalingi užtikrinti Darbdavio ir jo Klientų, asmenų, bendradarbiaujančių su Darbdaviu, veiklos bei informacijos patikimumui, saugumui. 

9. Darbuotojas, pasirašydamas šią Sutartį, pareiškia, jog šios Sutarties nuostatos ir jos teisinės pasekmės jam yra visiškai aiškios, jis Sutartį pasirašo laisva valia, suvokdamas Sutarties laikymosi svarbą Bendrovės ūkinės-komercinės veiklos vykdymui, konkurenciniam pranašumui bei suprasdamas savo asmeninę atsakomybę už šios Sutarties pažeidimą.
10. Ši Sutartis gali būti pakeista, papildyta ar panaikinta tik rašytiniu abiejų Šalių susitarimu. Šalys įsipareigoja laikyti šios Sutarties nuostatas paslaptyje neterminuotai, išskyrus įstatymų nustatytus atvejus.

11. Ši Sutartis sudaryta 2 (dviem) egzemplioriais, turinčiais vienodą teisinę galią, po 1 (vieną) kiekvienai iš Šalių. 
12. Ši Sutartis įsigalioja nuo jos pasirašymo dienos. Šalys susitaria, kad visi šioje Sutartyje esantys įsipareigojimai ir susitarimai galioja darbo sutarties galiojimo metu bei pasibaigus Darbuotojo darbui pagal darbo sutartį, sudarytą su Darbdaviu, nepriklausomai nuo darbo sutarties pasibaigimo priežasčių (neterminuotai).
	Darbdavys:

Įmonės pavadinimas: UAB ĮMONĖ
Kodas: 0000000000
Registracijos adresas: Gatvės g., Šiaulių r.
......................................................................................

Tel.: 8 000 000000
Faks.: ...........................................................................
El. paštas: pastas@gmail.com
Direktorius:

..................................................
(vardas, pavardė, parašas, antspaudas)
	Darbuotojas:
Vardas, pavardė: .........................................................
Asmens kodas: ............................................................
Gyvenamoji vieta: .......................................................
......................................................................................

Tel.: .............................................................................

Faks.: ...........................................................................
El. paštas: ....................................................................
..................................................
(parašas)

